钦定古今图书集成/方舆汇编/职方典/第1295卷 > 形胜附
## 钦定古今图书集成/方舆汇编/职方典/第1295卷 > 形胜附

广东诸山，其维首在黔蜀，至蜿结而为封域，凡二支：西北支近起于粤西之始安，越城峤即五岭之一。其麓陂陀衍平地，当秦凿湘、漓二水中，潜行渐起而益雄峻。都庞、骑田峙而北。〈在郴桂境。〉芒渚峙而西。〈在永明贺县界〉翕集而趋大庾关为脊。循脊东下，其北抱中原，其南迢布而隆起，为罗浮，垂而东包揭岭，属之《海堧》又逆而西，至海丰、新安而尽外环拱而为府六：广州、南韶居奧区，肇庆居上游，惠、潮居宛中，其水则溟海焉吞吐广州西上三水之口，则粤西三江出封川，经肇庆、镇城而下；浈水、武溪出南韶，贯湟川而下，皆来注之。东则接惠阳、龙川之水，又别出为十六溪，与潮之三河入焉。西南支远，起交阯徼外，历广源州以入粤西思明、上思二州之境。其西丛起为分茅岭，尽防城之曲折，而南入灵山，冈阜绵亘数百里，与西土州邑相犬牙。其山迸出为东西二山，转高凉东迤为海堧至恩平、新会而尽。凡为府四、州一：高雷、廉居曲膊，琼州居特壤，罗定居当关。其水则泷出罗定当封川下流，西江受之，雷水、廉江与鉴江、罗窦诸溪皆归于海，而琼

环海中，若蜃结焉。于以总其形胜，则背倚五岭，肩抗罗浮，揭岭、南嶴，以接漳、闽、黎、婺，分茅以控属国。南面诸山与西樵白云矗立于重溟之上，若碁布焉。凭眺而数之，在指顾中耳。